แบงก์ขยับขึ้นดอกเบี้ย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

คาดสัปดาห์นี้ปรับอีก0.100.20% ออมสินออกตัวฝาก8เดือนจ่าย1.9%
โพสต์ทูเดย์ — ธนาคารพาณิชย์ขยับขึ้นดอกเบี้ยออมสินระดมเงิน ออกโครงการเงินฝาก 8 เดือน จ่าย 1.90% 
แหล่งข่าวจากธนาคารพาณิชย์ เปิดเผยว่า ในสัปดาห์นี้ธนาคารหลายแห่งจะทยอยประกาศขึ้นดอกเบี้ยเงินฝากในอัตรา 0.100.25% และมีการปรับขึ้นอัตราดอกเบี้ยเงินกู้ในสัดส่วนที่ใกล้เคียงกัน เพื่อตอบรับการฟื้นตัวของเศรษฐกิจและนโยบายธนาคารแห่งประเทศไทย ซึ่งการปรับขึ้นก็คงไม่กระทบต่อผู้กู้เงินและผู้ฝากเงินมากนัก เพราะยังอยู่ในจำนวนที่ไม่มากนัก
“คาดว่าธนาคารกรุงเทพ กสิกรไทย ไทยพาณิชย์และกรุงไทย จะนำร่องไปก่อน แต่สำหรับเงินฝากนั้นเชื่อว่าธนาคารขนาด กลางและขนาดเล็กจะให้ผลตอบแทนที่ดีกว่า ใครที่ต้องการฝากเงินควรรอจังหวะนี้ก่อน” แหล่งข่าวเปิดเผย
นายเลอศักดิ์ จุลเทศ ผู้อำนวยการธนาคารออมสิน กล่าวว่า ธนาคารได้ออกเงินฝากรูปแบบใหม่ชื่อ “เงินฝาก 8 เดือน มีแต่ได้กับได้” อัตราดอกเบี้ย 1.90% แต่ถ้าฝากไม่ครบกำหนดจะได้รับอัตราดอกเบี้ยตามระยะเวลา โดยฝากครบ 3 เดือนแต่ไม่ถึง 6 เดือน จะได้รับอัตราดอกเบี้ย 1.15% และฝากครบ 6 เดือน แต่ไม่ครบ 8 เดือน จะได้รับอัตราดอกเบี้ย 1.25% โดยจะเปิดรับฝากเพียง 3 เดือนเท่านั้น ตั้งแต่วันที่ 9 ก.ย. ถึง 9 ธ.ค.นี้
“ธนาคารออมสินต้องการสนับสนุนการออมในภาคประชาชนจึงเปิดรับเงินฝาก 8 เดือน เพื่อตอบรับกับความต้องการผู้ฝากเงินในช่วงเวลานี้ ซึ่งคาดว่าจะได้รับความสนใจเป็นอย่างมาก และจะมีเงินฝากรูปแบบใหม่ออกมารองรับความต้องการอีกในเร็วๆ นี้” นายเลอศักดิ์ กล่าว
นอกจากนี้ ในโอกาสที่ “สลากออมสิน 5 ปี” กำลังจะครบรอบ 1 ปี ซึ่งเปิดรับฝากไปเมื่อวันที่ 2 พ.ย. 2552 ที่ผ่านมา ธนาคารจะมอบบัตรเอทีเอ็มให้แก่ลูกค้าสลากออมสินทุกราย โดยไม่คิดค่าธรรมเนียมแรกเข้าและค่าธรรมเนียมรายปี พร้อมกับการแจกของรางวัลให้แก่ผู้ใช้บริการฝากถอน ชำระค่าสินค้าหรือบริการ ผ่านตู้เอทีเอ็มของธนาคารโดยนำสลิปรายการส่งชิงโชครถยนต์กระบะโตโยต้าวีโก 6 คัน และรถจักรยานยนต์ฮอนด้าคลิกอีก 100 คัน ตั้งแต่วันที่ 1 พ.ย. 2553 เป็นต้นไป
สำหรับผลดำเนินงาน 7 เดือนว่า ธนาคารมียอดเงินฝากรวม ณ สิ้นเดือน ก.ค. จำนวน 1.05 ล้านล้านบาท ยอดสินเชื่อคงค้างที่ 9.2 แสนล้านบาท ขณะที่ยอดสินทรัพย์เพิ่มขึ้น 1.22 ล้านล้านบาท กำไร 1.02 หมื่นล้านบาท คาดว่าทั้งปีจะมีกำไร 1.75 หมื่นล้านบาท เพิ่มจากปีก่อนที่มีกำไร 1.5 หมื่นล้านบาท มีหนี้ที่ไม่ก่อให้เกิดรายได้ 2.16% ลดลง 2.22% ในปีที่ผ่านมา โดยธนาคารตั้งเป้าหมายให้เงินฝาก สินเชื่อ และสินทรัพย์ เพิ่มขึ้นอย่างน้อยปีละ 8%